Drie sterf in Bloem-ongelukDrie mense is dood en drie is ernstig beseer nadat ŉ voertuig en ŉ minibustaxi Dinsdagoggend in Bloemfontein gebots het. “Die ongeluk het omstreeks 08:00 op Dr. Belscherweg plaasgevind,” het Santi Steinmann, ŉ woordvoerder van Netcare 911, gesê. “Drie mense is op die toneel dood verklaar. Een persoon het kritieke beserings opgedoen en twee mense is ernstig beseer.” Steinmann het aan Maroela Media gesê dit is in die stadium nog nie bekend in watter voertuig die oorledenes gereis het nie. Die beseerdes is op die toneel gestabiliseer en na verskeie nabygeleë hospitale geneem vir verdere behandeling. Die polisie ondersoek die voorval.